**Bømlo** er en kommune i Sunnhordland i Vestland fylke med nær 12 000 innbyggere, og omfatter siden 1. januar 1963 de tidligere kommunene Moster, Bremnes og Bømlo. Kommunen består av flere øyer og holmer. Øyene i kommunen er bundet sammen av flere broer, f.eks. Bømlabrua. Øyene i nord og i øst tilhører kommunene Austevoll, Fitjar og Stord. Fastlandsområdene på andre siden av Bømlafjorden i sørøst tilhører Sveio kommune.

Geografi
--------

Mosterhamn ligger på øya Moster.
Slåtterøy fyr.
### Øyene

Den største øya i Bømlo kommune er Bømlo. Den er 171 km² stor. Kulleseidkanalen deler øya i en nordlig del med store nakne myrer og en sørlig del som er frodigere. På Bømlo ligger tettstedene Svortland, Rubbestadneset, Foldrøyhamn, Langevåg og Melandsvågen og den nedlagte fergekaien Siggjarvåg. Broer knytter øya sammen med andre øyer i kommunen, som Moster, Goddo, Hiskjo, Aga og Spyssøya.

### Tettsteder

De største tettstedene i kommunen er Svortland (tidligere kalt Bremnes), Langevåg, Mosterhamn og Rubbestadneset. Bremnes er fellesbetegnelsen på midtre Bømlo. Svortland er administrasjons- og handelssentret i kommunen og ligger ved Storavatnet. Her finnes et svært godt utvalg i butikker og service, bensin og flere kafeterier. 

| Tettsted | Innbyggertall 1. januar 2006 | Innbyggertall 1. januar 2008 | Innbyggertall 1. januar 2020 |
| --- | --- | --- | --- |
| Svortland | 2 120 | 2 156 | 2 951 |
| Mosterhamn | 1 148 | 1 170 | 1 345 |
| Rubbestadneset | 1 116 | 1 117 | 1 271 |
| Langevåg | 714 | 684 | 765 |
| Melandsvågen | 502 | 512 | 623 |
| Foldrøy | 359 | 351 | 380 |

Attraksjoner og utfartsområder
------------------------------

Espevær
Øysamfunnet er gjennomskåret av to kanaler: Røyksundkanalen og Kulleseidkanalen, begge bygd midt på 1800-tallet for å gjøre det lettere for dem som drev med vårsildfisket. Begge kanalene benyttes av småbåttrafikken og i Røyksundkanalen ligger et badeland og feriesenter. 

Det høyeste fjellet på Bømlo er Siggjo (474 moh.), hvor det går sti helt til toppen.

Andre attraksjoner er Mosterhamn med Moster gamle kirke, Moster amfi og Mostraparken, Rubbestadneset med Wichmannsmia, veistrekningen med en rekke broer til Goddo og Brandasund, Katla skulemuseum på Skinnhueneset, det gamle handelsstedet Brandasund med Såto, Skjeret Landhandel og Slåtterøy fyr, Finnås og Kulleseidkanalen, Gullgruvene på Lykling, øysamfunnet Espevær med Baadehuset, kabelferge, Hummerparken og UFO-ring. Vest på øyen går veien forbi de gamle handelsstedene Øklandsvågen, Sønstabøvågen med Hiskjo på enden av veien. Bømlafjordtunnelen som er Europas lengste og nest dypeste undersjøiske tunnel.

Samfunn
-------

### Samferdsel

Trekantsambandet (åpnet 30. april 2001) gir Bømlo vegforbindelse til øya Stord og Sveio på fastlandet. Langevåg på sørspissen av Bømlo har ferjeforbindelse til Buavåg i Sveio. Det er Hurtigbåtforbindelse til Bergen fra Rubbestadneset.

### Politikk

#### Kommunestyrevalget 2023

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Høyre | 21,6 | −3,4 | 1 349 | −195 | 6 | −1 | 1 |
| Kristelig Folkeparti | 19,6 | +3,2 | 1 226 | +216 | 5 |  | 2 |
| Fremskrittspartiet | 15,1 | +4,8 | 944 | +311 | 4 | +1 | 2 |
| Arbeiderpartiet | 14,4 | −5,4 | 903 | −320 | 4 | −1 | 2 |
| Industri- og Næringspartiet | 12,8 | +12,8 | 800 | +800 | 4 | +4 | 1 |
| Senterpartiet | 5,3 | −5,0 | 333 | −307 | 2 | −1 | 1 |
| Sosialistisk Venstreparti | 3,4 | −0,6 | 212 | −33 | 1 |  |  |
| Konservativt | 2,5 | −1,7 | 156 | −105 | 1 |  |  |
| Venstre | 2,2 | −2,9 | 135 | −185 |  | −1 |  |
| Miljøpartiet De Grønne | 2,0 | −0,7 | 124 | −40 |  | −1 |  |
| Rødt | 1,0 | −0,7 | 62 | −40 |  |  |  |
| Liberalistene | 0,2 | −0,5 | 15 | −33 |  |  |  |
| Valgdeltakelse/Total | 68,4 % | 6 323 | 27 | 9 |
| **Ordfører:** Morten Helland (KrF) | **Varaordfører:** Ragnfrid Sønstabø (H) |
| Merknader: Kilde:  |

#### Kommunestyrevalget 2019

Det var 9 033 stemmeberettigede i kommunen. Avgitte stemmer var 6 222, dvs. 69,2 prosent oppslutning. Kommunestyret har 27 representanter. I perioden 2019–2023 var ni partier representert:

* Høyre - 7 mandater (25,0 prosent)
* Arbeiderpartiet - 5 mandater (19,8 prosent)
* Kristelig Folkeparti - 5 mandater (16,3 prosent)
* Senterpartiet - 3 mandater (10,4 prosent)
* Fremskrittspartiet - 3 mandater (10,2 prosent)
* Venstre - 1 mandater (5,0 prosent)
* Dei Kristne - 1 mandat (4,2 prosent)
* Sosialistisk Venstreparti - 1 mandat (4,0 prosent)
* Miljøpartiet De Grønne- 1 mandat (2,7 prosent)

Sammy Olsen (Sp) ble valgt til ordfører i Bømlo kommune og Ragnfrid Sønstabø (H) er varaordfører.

### Brann og beredskap

Brann og beredskap utfører brann- og redningstjenester og har viktige oppgaver i samarbeid med tilsyn og kontroll, og driv også med opplæring og informasjon. Fire brannstasjoner er tilknytta brann- og redningstjeneste, på Svortland, Moster, Søre Bømlo og Espevær.

Kultur
------

Bømlo har et rikt kulturliv med teater, dans, sang og musikk. 

Mostraspelet er trivialnavnet på «Kristkongane på Moster», et sagaspill i 3 akter, skrevet av Johannes Heggland, med musikk av Kjell Habbestad. Mostraspelet hadde urpremiere i Moster Amfi i 1984. 
Handlingen foregår i Mosterhamn på øyen Moster i årene 995, 997 og 1024 og omhandler innføringen av kristendommen i Norge.

Spillet har tradisjonelt blitt satt opp opp hvert år siste helgen i mai eller første helgen i juni, men fra 2013 vil det bli satt opp annethvert år (neste gang 2015). De fleste medvirkende er amatører og kun i de største rollene blir profesjonelle skuespillere brukt. Deler av sagaspillet er også gitt ut som tegneseriehefte, med deler av Hegglands tekst og tegninger av Jarl Hugo Låstad, som også har laget noen malerier med emner derfra.

Gjennom Bømlo Musikallaug har Moster Amfi vært scene for musikaler som *Jesus Christ Superstar, Les Misérables, Chess* og *Miss Saigon.*

I 2011 slo de to største kulturaktørene i kommunen, Bømloteateret og Bømlo Musikallaug, seg sammen og dannet Bømlo Teater, som i 2014 planla å sette opp West Side Story i Moster Amfi. 

Bømlo kulturskule driver musikalsk opplæring på strykeinstrumenter, gitar og piano. Gjennom skolekorpsene driver de opplæring på messing- og treblåsinstrumenter. I tillegg har de undervisning/grupper i dans, kunst og teater, og egne tilrettelagte kunst- og musikkgrupper. Kulturskolen har flere oppsetninger i året med konserter, danse- og teaterfremstillinger og kunstutstillinger.

Det er 7 skolekorps og ett amatørkorps på øya. Rubbestadneset skulekorps, Steinsbø skulekorps, Svortland skulekorps og Bømlo Janitsjar har janitsjarbesetning, mens Moster skulekorps, Våge skulemusikklag, Meling skulekorps og Hillestveit skulekorps er brassband med ren messingbesetning. 

### Tusenårssted

Kommunens tusenårssted er Moster Amfi og kyrkjehistoriske senter. Amfiet er en gammel kalkgruve fra middelalderen og ble drevet som gruve frem til slutten av 1960-tallet. I 1984 ble Moster Amfi åpnet som teater- og konsertarena. 

Det statlige tilskuddet kommunene fikk i forbindelse med tusenårsstedene ble brukt på oppgradering av disse stedene.

Historikk
---------

I 1706 ble *Lillienscholdske Marmorverk* etablert ved *Mosterhavn* for levering av blokkstein til Bergen etter bybrannen i 1702. Marmorbruddet leverte stein til Christiansborg slott i København.

Bømlo gamle kirke  Foto: Roar Johansen 
### Kirker

* Brandasund kapell
* Bremnes kirke
* Bømlo gamle kirke
* Bømlo nye kirke (Hillestveit)
* Espevær kapell
* Lykling kapell
* Moster gamle kirke
* Moster kirke

### Gravplasser

* Espevær gamle kirkegård
* Fagervoll gravplass
* Folderøy gamle kirkegård
* Folderøy nye kirkegård
* Gåsland kirkegård
* Vika kirkegård

### Aviser

Lokalavis for Bømlo er Bømlo-nytt og Sunnhordland. Regionavisene Haugesunds Avis og til tider Bergens Tidende har også nyheter fra Bømlo. På nittitalet ble det etablert en annen avis i direkte konkurranse med Bømlo Nytt som het «Bømlo i tekst og bilete», forkortet til BTB. Denne avisen klarte ikke å konkurrere mer enn i noen få år, et arkiv av utgivelsene finnes på Bømlo Bibliotek.

Kjente personer fra Bømlo
-------------------------

*Se Kategori:Personer fra Bømlo kommune.*

* Tora Mosterstong (ca. 921–961), frille og kongemor
* Pernille Waage (1898–1992), Nillo på skjæret, landhandler
* Ivar Fonnes (f. 1944), riksarkivar 2006–2014
* Solfrid Sivertsen (f. 1947), forfatter, lyriker
* Tore Nordtun (f. 1949), politiker (Ap), stortingsrepresentant 1993–2013
* Arne Larsen Økland (f. 1954), fotballspiller
* Atle Hansen (f. 1954), forfatter
* Kjell Habbestad (f. 1955), komponist
* Marit Elisebet Høines Totland (f. 1957), KrF-politiker, ordfører, direktør, forfatter
* Kenneth Sivertsen (1961–2006), musiker, komponist og revyartist
* Kjersti Sortland (f. 1968), redaktør
* Bjørn Sortland (f. 1968), forfatter
* Heine Totland (f. 1970), musiker
* Geirmund Brendesæter (f. 1970), fotballspiller
* Knut Arild Hareide (f. 1972), leder av Kristelig Folkeparti 2011-2019, stortingsrepresentant fra 2009, samferdselsminister fra 2020
* Sigurd Sele (f. 1976), artist og skuespiller
* Eirik Mæland (f. 1989), fotballspiller, fotballtrener

Se også
-------

* Grunnkretser i Bømlo kommune

Referanser
----------

1. ↑  «Arealstatistikk for Norge». *Kartverket*. 1. januar 2020.
2. 1 2  «09280: Areal (km²), etter region, arealtype, statistikkvariabel og år». *Statistisk sentralbyrå*. 1. januar 2020.
3. ↑  «07459: Alders- og kjønnsfordeling i kommuner, fylker og hele landets befolkning (K) 1986 - 2023». Statistisk sentralbyrå. 21. februar 2023.
4. ↑  valgresultat.no
5. ↑  «Møte i kommunestyret 16.10.2023». Bømlo kommune.
6. ↑  «Bømlo kommune : Kommunestyrevalg : 2019». *valgresultat.no*. Arkivert fra originalen 27. oktober 2019. Besøkt 27. juli 2021.

Eksterne lenker
---------------

* (nn) Offisielt nettsted Rediger på Wikidata

* (en) Bømlo – kategori av bilder, video eller lyd på Commons Rediger på Wikidata
* (no) Bømlo i Store norske leksikon
* (no) Bømlo kommunes arkiver
* (no) «Bømlo» - Kommunefakta fra Statistisk sentralbyrå

| * v
* d
* r
Vestland |
| --- |
| Vestland | 
* Alver
* Askvoll
* Askøy
* Aurland
* Austevoll
* Austrheim
* Bergen
* Bjørnafjorden
* Bremanger
* Bømlo
* Eidfjord
* Etne
* Fedje
* Fitjar
* Fjaler
* Gloppen
* Gulen
* Hyllestad
* Høyanger
* Kinn
* Kvam
* Kvinnherad
* Luster
* Lærdal
* Masfjorden
* Modalen
* Osterøy
* Samnanger
* Sogndal
* Solund
* Stad
* Stord
* Stryn
* Sunnfjord
* Sveio
* Tysnes
* Ullensvang
* Ulvik
* Vaksdal
* Vik
* Voss
* Øygarden
* Årdal

 | Norges flagg |

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** Store Danske Encyklopædi **·** GeoNames **·** Sentralt stedsnavnregister **·** MusicBrainz
 |